*Jn13,3 Jézus jól tudva, hogy az Atya mindent kezébe adott, és hogy az Istentől jött, és az Istenhez megy:*

Micsoda biztonság Jézus kezében. Tudja kicsoda, miért él, hová kerül, ha eltávozik a világból és mindeközben szabad mindenféle kényszertől.

Lehet, hogy hihetetlen, de Jézus pont azért jött, hogy mi mindannyian ugyanilyen biztonságban, szabadságban élhessünk. Ez a lehetőség minden ember számára adott a kereszt által. Megnyugtató, ha tudom, nem véletlenül vagyok ebben a világban, nem véletlenül vagyok itt és nem véletlenül most. Szinte hallani, hogy sokan máris berzenkednek az előző mondat miatt. De ha minderre úgy tudok tekinteni, hogy az a Mester tervének megfelelő, akkor biztos ponttá válhat. A múltra és jelenre ez már válasz lehet. De a jövő miatt szükség van azt is tudni: hová megyek. Hol töltöm az örökkévalóságot.

Jézus minderre tudta a választ! Én pedig megismétlem: bárki tudhatja, mert Jézus ezért jött.

Az Ő követése nem egy szabálykönyv előírásainak betartását jelenti, hanem azt, hogy a Jelenléte által biztonságban élhetek és várhatom a jövőt, a jobbat, a mennyet. Ezért érdemes Jézust követni!

Már a követője vagy? *Vadon Gyula*